FI Euroopan unionin virallinen lehti C 446/1

Yhteinen julistus EU:n lainsäädäntöprioriteeteista 2018–2019

(2017/C 446/01)

Euroopan tulevaisuus on meidän käsissämme. Koska olemme vakuuttuneita siitä, että Euroopan unioni on paras väline tavoitteidemme saavuttamiseksi, jatkamme yhteistyötämme, jotta unioni olisi tulevina vuosina vahvempi, yhtenäisempi ja demokraattisempi.

Eurooppa on jälleen vahvistumassa, ja meidän on hyödynnettävä tämä uusi tilaisuus. Euroopan parlamentin vaalit ovat äänestäjille demokratian kannalta olennainen hetki arvioida unionin tehokkuutta. Seuraaviin vaaleihin on noin 18 kuukautta, joten nyt on aika näyttää, että Eurooppa voi edistää kansalaistensa etuja tärkeissä kysymyksissä silloin, kun on sen aika.

Yhteinen julistus EU:n lainsäädäntöprioriteeteista vuodelle 2017 oli ensimmäinen paremmasta lainsäädännöstä 13. huhtikuuta 2016 tehdyn toimielinten välisen sopimuksen mukainen yhteinen julistus. Se on osoittautunut hyväksi välineeksi, koska se on säilyttänyt poliittisen huomion niissä keskeisissä ehdotuksissa, joissa tuloksia tarvitaan eniten, ja se olisi uusittava Euroopan parlamentin vaaleja edeltävälle jaksolle.

Toimielimet sopivat toteuttavansa myönteistä toimintaohjelmaa, jonka avulla pyritään kohti osallistavampaa ja yhtenäisempää EU:ta, sekä saavansa aikaan tulevaisuuteen suuntautuvan vuoden 2020 jälkeisen uuden rahoituskehyksen. Näillä tuetaan unionin tavoitteita sekä varmistetaan asianmukainen tasapaino EU:n politiikkojen välillä kansalaisten edun mukaisesti. Tämän vahvan sitoumuksen mukaisesti asetamme seuraavien aloitteiden käsittelyn etusijalle lainsäädäntöprosessissa, jotta voimme varmistaa niiden merkittävän edistymisen ja toteuttaa ne mahdollisuuksien mukaan ennen vuoden 2019 Euroopan parlamentin vaaleja:

1. suojellaan paremmin kansalaistemme turvallisuutta varmistamalla, että jäsenvaltioiden viranomaiset tietävät, ketkä ylittävät yhteiset ulkorajamme, takaamalla yhteensopivat turvallisuutta, rikosrekistereitä sekä rajaturvallisuuden ja muuttoliikkeen hallintaa koskevat EU:n tietojärjestelmät, vahvistamalla terrorismin ja rahanpesun torjuntaa koskevia välineitämme ja tehostamalla unionin puolustusteollisuuden kilpailukykyä ja innovointia Euroopan puolustusrahaston avulla;

2. uudistetaan ja kehitetään EU:n muuttoliikepolitiikkaa vastuun ja solidaarisuuden hengessä muun muassa Euroopan yhteisen turvapaikkajärjestelmän uudistuksen, Dublinin järjestelmä mukaan lukien, ja laillista muuttoliikettä koskevan paketin avulla;

3. annetaan uutta pontta työllisyyteen, kasvuun ja investointeihin nykyaikaistamalla EU:n kaupan suojatoimia ja edistämällä ulkomaisten suorien sijoitusten seurantaa EU:ssa, parantamalla jätehuoltoa kiertotaloudessa, jatkamalla pyrkimyksiä syventää talous- ja rahaliittoamme sekä täydentämällä pankkiunioniamme siten, että riskien jakamista ja vähentämistä tasapainotetaan;

4. edistetään Euroopan unionin sosiaalista ulottuvuutta pyrkimällä parantamaan sosiaaliturvajärjestelmien koordinointia, suojaamalla työntekijöitä työpaikan terveysriskeiltä, varmistamalla työmarkkinoilla kaikkien tasapuolinen kohtelu nykyaikaistamalla työntekijöiden lähettämistä koskevia sääntöjä sekä parantamalla rajatylittävää täytäntöönpanon valvontaa;

5. pidetään kiinni sitoutumisestamme yhdennettyjen digitaalisten sisämarkkinoiden toteuttamiseen saattamalla sähköisen viestinnän alan sääntöjen nykyaikaistaminen päätökseen, asettamalla sekä digitaalisten että fyysisten tuotteiden verkkomyynnin ja etämyynnin kuluttajansuojalle tiukemmat normit ja vahvistamalla kyberturvallisuutta;

6. saadaan aikaan tuloksia kunnianhimoista energiaunionia ja tulevaisuuteen tähtäävää ilmastopolitiikkaa koskevan tavoitteemme suhteen, erityisesti panemalla täytäntöön vuoteen 2030 ulottuvat ilmasto- ja energiapolitiikan puitteet ja edistämällä Pariisin sopimuksen jatkotoimia, muun muassa antamalla lainsäädäntöä aiheista puhdasta energiaa kaikille eurooppalaisille ja puhdas liikkuminen;

7. kehitetään edelleen demokraattista legitimiteettiä EU:n tasolla parantamalla eurooppalaisen kansalaisaloitteen toimintaa ja lisäämällä poliittisten puolueiden rahoituksen läpinäkyvyyttä.

Lisäksi olemme yhtä mieltä siitä, että meidän on edistyttävä myös seuraavissa tärkeissä kysymyksissä:

— jatketaan sitoutumistamme yhteisiin eurooppalaisiin arvoihin, demokratiaan, oikeusvaltioperiaatteeseen ja perusoikeuksiin, vahvistetaan EU:n demokraattista legitimiteettiä sekä yhteistä osallistumistamme syrjinnän ja muukalaisvihan torjuntaan;

— noudatetaan vakaata, avointa ja sääntöperusteista kauppapolitiikkaa uskoen vakaasti siihen, että kaupan avulla luodaan vaurautta ja työpaikkoja;

— käsitellään veropetoksia, verovilppiä ja veronkiertoa sekä varmistetaan vakaa ja oikeudenmukainen verojärjestelmä;

— varmistetaan oikeudenmukaisuus ja riittävä sosiaalisen suojelun taso sekä sosiaaliset oikeudet Euroopan sosiaalisten oikeuksien pilarin 20 keskeisen periaatteen mukaisesti;

— lujitetaan EU:n asemaa etujemme suojelemisessa ja puolustamisessa, myös sen rajojen ulkopuolella, sekä vakauden, turvallisuuden ja rauhan edistämisessä;

— varmistetaan tietosuojan, digitaalisten oikeuksien ja eettisten normien korkea taso hyödyntämällä tekoälyn ja robotiikan etuja ja välttämällä niiden kehitykseen liittyviä riskejä.

Toimielimet sopivat myös kaikkien vireillä olevien ehdotusten käsittelyn jatkamisesta.

Vaikka vuoden 2017 yhteisessä julistuksessa määritettyjen prioriteettiehdotusten toteuttamisessa on edistytty merkittävästi, olemme vakaasti päättäneet saattaa päätökseen työn, johon olemme sitoutuneet. Jatkamme joulukuun 2016 jälkeen toimitettujen ehdotusten käsittelyä. Käsittelemme myös komission vuoden 2018 työohjelmaan sisältyviä lainsäädäntöehdotuksia.

Olemme edelleen sitoutuneet edistämään nykyisen lainsäädännön asianmukaista täytäntöönpanoa ja sen noudattamisen valvontaa.

Tehtävässämme Euroopan parlamentin puhemiehenä sekä neuvoston ja Euroopan komission puheenjohtajina me seuraamme säännöllisesti tämän yhteisen julistuksen oikea-aikaista ja tehokasta täytäntöönpanoa.

Antonio TAJANI Euroopan parlamentin puhemies Jüri RATAS Neuvoston puheenjohtaja Jean-Claude JUNCKER Euroopan komission puheenjohtaja